Сирием къикIыжахэм ХьэтIохъущокъуэм и хадэм зыщаплъыхь
Хьэсэней къуажэм и администрацэм, Налшык къалэм щэнхабзэмкIэ и паркхэм я зэгухьэныгъэм и дирекцэм, КъБР-м и Жылагъуэ палатэм и деж щыIэ ЩIалэгъуалэ советым я лIыкIуэхэм Сирием щыпсэу ди лъэпкъэгъухэм я сабийхэм я нэгу зыщрагъэужьащ ХьэтIохъущокъуэм и хадэм. Илъэси 3-м щегъэжьауэ илъэси 10-м нэс зи ныбжь цIыкIухэр сабий аттракционым яшащ, шэджагъуашхэ ирагъэщIащ, апхуэдэу урысыбзэр, адыгэбзэр зэгъэщIэным хуэгъэза джэгукIэ гъэщIэгъуэнхэр ирагъэлъэгъуащ.
Сабийхэр а махуэм къезышэкIахэм яхэта, Хьэсэней къуажэм и администрацэм и лэжьакIуэ Гузеевэ Анжелэ къыджиIащ: «Зауэр псом хуэмыдэу сабийхэм я дежкIэ гузэвэгъуэшхуэщ. Ахэр къызыхуалъхуар гуфIэгъуэрщ, дахагъэрщ. Иджы цIыкIухэм Iэмал зэриIэкIэ нэхъыбэрэ ягу хэгъэхъуэн хуейщ».
Мы Iуэхур къызэзыгъэпэщахэм я мурадщ адэкIи лэжьыгъэм пащэну икIи я гулъытэр сабий зеиншэхэм, зи узыншагъэкIэ гуныкъуэгъуэ зиIэхэм хуаунэтIыну.
Уянаевэ Заринэ.
